《念奴娇 纬云弟三十作此词因和其韵同半雪赋》
清代·陈维崧

醉拍阑干，叹去者苦多，光阴倏忽。知我平生悲愤事，惟有当头明月。

准拟骑鲸，不然射虎，一吐胸中郁。吴钩负汝，好将衫袖频拂。

追想红烛呼庐，青楼赌酒，往事推华阀。小季已称三十岁，何况暮年黄歇。

斜阁秦筝，横摊越绝，烧尽炉中柮。凭高远望，江流一线如发。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。